钦定古今图书集成/明伦汇编/人事典/第109卷 > 《天隐子养生书》 > 《斋戒》
## 钦定古今图书集成/明伦汇编/人事典/第109卷 > 《天隐子养生书》 > 《斋戒》

斋戒者，非蔬茹饮食而已；澡身者，非汤浴去垢而已。
盖其法在节食调中，磨擦畅外者也。夫人禀五行之
气，而食五行之物，而实自胞胎有形也。呼吸精血，岂
可去食而求长生？但世人不知休粮服气，道家权宜，
非永绝食粒之谓也。食之有斋戒者，斋乃洁净之务，
戒乃节约之称。有饥即食，食勿令饱，此所谓调中也。
百味未成熟勿食。五味太多勿食，腐败闭气之物勿
食，此皆宜戒也。手尝磨擦皮肤温热，去冷气，此所谓
“畅外”也。久坐、久立、久劳役，皆宜戒也。此是形骸调理
之法，形坚则气全，是以斋戒为渐门之首也夫。